KOMISIJOS REGLAMENTAS (EB) Nr. 1305/2007
2007 m. lapkričio 7 d.
iš dalies keičiantis Reglamentą (EB) Nr. 883/2006, nustatantį išsamias Tarybos reglamento (EB) Nr. 1290/2005 taikymo taisykles dėl mokėjimo agentūrų apskaitos tvarkymo, išlaidų ir įplaukų deklaravimo ir išlaidų kompensavimo iš EŽŪGF ir EŽŪFKP sąlygų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (1), ypač į jo 42 straipsnio 7 dalį,
kadangi:
(1)
Komisijos reglamento (EB) Nr. 883/2006 (2) 16 straipsnio 2 dalies trečioje pastraipoje numatyta, kad išankstiniai valstybių narių mokėjimai, jų pačių atsakomybe atlikti iki 2007-2013 m. kaimo plėtros programos patvirtinimo, turi būti deklaruoti pirmoje po programų patvirtinimo parengtoje deklaracijoje. Ši taisyklė buvo numatyta programoms, kurios nebuvo patvirtintos iki 2007 m. kovo 31 d.
(2)
Daugelis programų gali būti patvirtintos tik po 2007 m. spalio 16 d. Taigi daugumos išankstinių mokėjimų, valstybių narių atliktų pirmaisiais programų laikotarpio metais (2007 m.), nebus galima pateikti išlaidų deklaracijoje iki nustatyto termino ir į juos negalės būti atsižvelgta kaip į 2007 m. išlaidas.
(3)
Todėl siekiant palengvinti kaimo plėtros programų finansinį valdymą reikėtų nustatyti naują terminą, iki kurio, nukrypstant nuo Reglamento (EB) Nr. 883/2006 16 straipsnio 2 dalies pirmos pastraipos, valstybėms narėms bus leista parengti papildomą specialią išlaidų deklaraciją, skirtą išankstiniams mokėjimams, atliktiems pagal programas, kurias Komisija patvirtins 2007 m. spalio 15 d.-gruodžio 12 d.
(4)
Todėl Reglamentą (EB) Nr. 883/2006 reikėtų atitinkamai iš dalies pakeisti.
(5)
Šiame reglamente nurodytos priemonės atitinka Žemės ūkio fondų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 883/2006 16 straipsnio 2 dalies trečia pastraipa papildoma taip:
„Be to, nukrypstant nuo šios dalies pirmos pastraipos, išankstiniai mokėjimai, mokėjimo agentūrų atlikti iki 2007 m. spalio 15 d. imtinai pagal kaimo plėtros programas, kurias Komisija patvirtina 2007 m. spalio 15 d.-gruodžio 12 d., pateikiami specialiose išlaidų deklaracijose ne vėliau kaip iki 2007 m. gruodžio 12 d.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 7 d.